b'\n_START_ARTICLE_\nKavalir kralja Karla\n_START_SECTION_\nZgodovina\n_START_PARAGRAPH_\nNajstarej\xc5\xa1e podatke o tej pasmi, ki jo danes poznamo kot Cavalier King Charles Spaniel, so upodobljene na slikah iz 16. in 17. stoletja. Cavalierji so bili vedno zelo priljubljeni slikarjem in jih zato vidimo na \xc5\xa1tevilnih umetni\xc5\xa1kih delih iz tega obdobja. Ti psi na slikah po navadi spremljajo ve\xc4\x8dje skupine otrok, sedijo v damskih naro\xc4\x8djih ali pa so upodobljeni v dru\xc5\xbeinskih portretih kraljevih dru\xc5\xbein po celi Evropi. \xc5\xbde takrat, so jih ljudje ve\xc4\x8dinoma uporabljali le kot spremljevalce in dru\xc5\xbeabnike, kar je \xc5\xa1e do danes ostalo nespremenjeno.so tudi rjavo beli in \xc4\x8drni\n_START_SECTION_\nPovezave z dvori\n_START_PARAGRAPH_\nPortret Henriete Orleanske (sestre Karla II.), ki ga je upodobil Mignard, prikazuje damo, ki v naro\xc4\x8dju dr\xc5\xbei rjavo - belega \xc5\xa1panjela (blenheim barve) z velikimi temnimi o\xc4\x8dmi, plosko lobanjo in z ljubkim izrazom na obrazu. Najverjetneje je bila ravno Henrieta tista, ki je ljubke psi\xc4\x8dke predstavila Karlu II (Charles II), po katerem so kasneje dobili ime._NEWLINE_Karl II je bil tako navdu\xc5\xa1en nad temi \xc5\xa1panjeli, da je izdal poseben odlok, ki je tem psom izrecno dovoljeval dostop v vse javne ustanove. Prav tako so postale v njegovem \xc4\x8dasu zelo redke tiste dvorne zabave, ki so minile brez njihove prisotnosti._NEWLINE_John Evelyn, Karlov pisar, navaja, da je njegov gospodar z velikim zanosom hodil naokrog vedno in povsod obkro\xc5\xbeen s \xc5\xa1tevilnimi \xc5\xa1panjeli, ki so smeli pole\xc5\xbeavati celo v njegovi spalnici._NEWLINE_Pred kratkim je novinar z namenom, da preizkusi veljavnost takratnega Karlovega odloka, (ki ni bil nikoli preklican) posku\xc5\xa1al v spremstvu Kavalirja vstopiti v Ministrsko Pala\xc4\x8do v Londonu. \xc5\xbdal mu poskus ni uspel, uradni varnostniki so ga zavrnili, saj sme po sedanji, njim znani zakonodaji, v pala\xc4\x8do vstopiti le pes \xe2\x80\x93 vodnik za slepe._NEWLINE_Tudi kraljica Marija \xc5\xa0kotska je bila znana po svoji zvestobi majhnim \xc5\xa1panjelom. Govorilo se je celo, da se je med njeno usmrtitvijo za njenim krilom skrival majhen pes te pasme._NEWLINE_V 19. stoletju je tak\xc5\xa1ne pse rde\xc4\x8de rjave barve vzrejal grof Marlborou\xc5\xa1ki na svojem domu- Blenheimski pala\xc4\x8di. Kmalu so postali najbolj priljubljeni psi evropskih dvornih dam._NEWLINE_Zelo poznana je zgodba o Sari Marlborou\xc5\xa1ki, ki ji je, kadar je bil njen mo\xc5\xbe na vojnih pohodih, dru\xc5\xbebo delala osebna psi\xc4\x8dka. Kadar jo je zelo skrbelo za mo\xc5\xbea, je imela navado, da je psi\xc4\x8dki, ki ji je sedela v naro\xc4\x8dju, pritiskala svoj palec v vrh njene glave. Legenda pravi, da so imeli vsi mladi\xc4\x8dki omenjene psice na glavi rjavo piko, ki jo danes imenujemo\xc2\xa0\xc2\xbbodtis kraljevega palca\xc2\xab\xc2\xa0in je zelo priljubljena in za\xc5\xbeeljena pri psih Blenheim barve.\n_START_SECTION_\nOpis\n_START_PARAGRAPH_\nCavalierji so hi\xc5\xa1ni psi. Zrastejo pribli\xc5\xbeno od 30 \xe2\x80\x93 35\xc2\xa0cm in tehtajo od 5 \xe2\x80\x93 8\xc2\xa0kg. Njihova dlaka je svilnata, dolga in valovita (dlaka ne sme biti kodrasta!). Glava je rahlo zaobljena. Gob\xc4\x8dek je kratek in rahlo koni\xc4\x8dast s \xc4\x8drnimi nosnicami. Imajo velike okrogle in temne o\xc4\x8di ter visoko nastavljena u\xc5\xa1esa. Vrat je srednje dolg, hrbet pa raven. Njihova \xc5\xbeivljenjska doba je od 12 - 14 let. Ti psi ne pojejo veliko. Obi\xc4\x8dajno jih hranimo enkrat - dvakrat dnevno. Vedno pa morajo imeti \xc4\x8disto vodo! Cavalier je najbolj nesre\xc4\x8den, \xc4\x8de je dalj \xc4\x8dasa sam. Zelo u\xc5\xbeiva v dru\xc5\xbebi otrok, seveda pa morajo vedeti, kak\xc5\xa1en je pravilen odnos do \xc5\xbeivali. Zelo rad ima \xc4\x8dlane dru\xc5\xbeine, prijazen pa je tudi do tujcev, ki jih po navadi najavi z lajanjem. Rad ima sprehode. Je aktiven in ima zelo ne\xc5\xbeen izraz. Druga\xc4\x8de pa je \xc5\xa1porten, ima veliko energije, ni agresiven in je brez strahu.\n_START_SECTION_\nZna\xc4\x8daj\n_START_PARAGRAPH_\nCavalier King Charles Spaniel je znan kot prijeten, prilagodljiv prijatelj, ki je vedno dobre volje. Ljudje, ki ga poznajo, ga po navadi opi\xc5\xa1ejo kot zelo dru\xc5\xbeabnega psa dobre narave in s kraljevsko eleganco obna\xc5\xa1anja. Cavalier ni nikoli nervozen, in nikoli agresiven! Zelo u\xc5\xbeiva tudi v dru\xc5\xbebi majhnih otrok in razli\xc4\x8dnih hi\xc5\xa1nih ljubljencev, kar je redkost za majhne pasme._NEWLINE_Cavalier se zelo hitro u\xc4\x8di dolo\xc4\x8dene stvari in se lahko zlahka prilagodi zelo razli\xc4\x8dnim na\xc4\x8dinom \xc5\xbeivljenja. U\xc5\xbeiva tako v dru\xc5\xbebi aktivnih in neaktivnih ljudi kot pri dru\xc5\xbeinah z majhnimi otroci (najbolj seveda v dru\xc5\xbeinah z otroki, saj jih ima zelo rad). Zadovoljen in sre\xc4\x8den je tudi kot dru\xc5\xbeabnik starej\xc5\xa1ih ljudi ali kot ljubljenec ljudi, ki se manj gibajo in mu nudijo le najnujnej\xc5\xa1e sprehode. Zaradi mo\xc4\x8dnega okostja zmore zelo naporne in dolge sprehode, ne bo pa se prito\xc5\xbeeval niti nad pole\xc5\xbeavanjem pred televizorjem, seveda vedno pod pogojem, da je dele\xc5\xbeen stalne dru\xc5\xbebe in pozornosti svojega gospodarja ali otrok. Brez te pa Cavalier ne more. To nikakor ni pes, ki bi dnevno ure in ure \xc4\x8dakal sam doma, \xc5\xa1e manj pa je primeren za bivanje v pesjaku._NEWLINE_\xc4\x8ce je gospodar vseeno ve\xc4\x8dkrat odsoten po ve\xc4\x8d ur bo Cavalier zelo cenil dru\xc5\xbebo \xc5\xbeivali oziroma njegovih sovrstnikov. Cavalierji se odli\xc4\x8dno razumejo med seboj ne glede na starost in spol. Ljudje, ki te pse dobro poznajo pravijo, da ni veliko ve\xc4\x8d dela z ve\xc4\x8d Cavalierji kot z enim samim.\n_START_SECTION_\nZdravje\n_START_PARAGRAPH_\nPasma cavalier king charles \xc5\xa1panjel je podvr\xc5\xbeena \xc5\xa1tevilnim boleznim; siringomielija, bolezen mitralne zaklopke, displazija kolkov, izpah poga\xc4\x8dice in te\xc5\xbeave z o\xc4\x8dmi so nekatere izmed njih._NEWLINE_Bolezen mitralne zaklopke (angle\xc5\xa1ko Mitral Valve Disease, MVD) je pri cavalierjih dvajsetkrat pogostej\xc5\xa1a kot pri ostalih pasmah in je hkrati tudi glavni vzrok smrti (42,8\xc2\xa0%). Prizadane ve\xc4\x8d kot polovico cavalierjev starej\xc5\xa1ih od 5 let in skoraj vse cavalierje starej\xc5\xa1e od 10 let. V primerjavi z drugimi pasmami, bolezen pri cavalierjih napreduje hitreje in lahko \xc5\xbee v 1 do 3 letih dose\xc5\xbee \xc5\xbeivljenjsko nevarno stopnjo (normalno za to potrebuje 3 do 5 let). Prav tako se lahko pojavi \xc5\xbee zgodaj v \xc5\xbeivljenju psa._NEWLINE_Drugi in tretji najpogostej\xc5\xa1i vzrok smrti sta rak (12,3\xc2\xa0%) in starost (12,2\xc2\xa0%)._NEWLINE_Siringomielija je mo\xc4\x8dno raz\xc5\xa1irjena pri pasmi Cavalier King Charles \xc5\xa1panjel, imelo naj bi jo ve\xc4\x8d kot 50\xc2\xa0% cavalierjev. Nedavna raziskava, opravljena na psih, ki niso kazali znakov bolezni, je pokazala, da jo ima 25\xc2\xa0% eno leto starih psov in 70\xc2\xa0% psov starosti 72 mesecev (6 let) in ve\xc4\x8d. Pojavlja se po vsem svetu in ni omejena na dr\xc5\xbeavo, vzrejno linijo ali psarno. Siringomielija je resna bolezen, pri kateri pride do tvorb votlin v hrbtenja\xc4\x8di blizu mo\xc5\xbeganov. Zadnji del cavalierjeve lobanje je po navadi premajhen za male mo\xc5\xbegane. Ti se zato stisnejo skozi veliko zatilni\xc4\x8dno odprtino (foramen magnum) in pri tem delno prekinejo pretok cerebrospinalne teko\xc4\x8dine po hrbtenja\xc4\x8di. Zaradi spremenljivega pritiska pride nato do tvorbe s teko\xc4\x8dino napolnjenih siringomieli\xc4\x8dnih votlin v hrbtenja\xc4\x8di. Simptomi so lahko zelo razli\xc4\x8dni in se redko pojavijo pred 6 meseci starosti, zato jo pri mladi\xc4\x8dih le redko opazimo. Med najbolj zgodnje znake spada ob\xc4\x8dutljivost predela okrog vratu, zaradi katere se pes posku\xc5\xa1a praskati po vratu in ramenih. Ker je bolezen precej bole\xc4\x8da, lahko praskanje spremljata tudi cviljenje in kri\xc4\x8danje. S\xc4\x8dasoma bolezen napreduje in privede do uni\xc4\x8denja delov hrbtenja\xc4\x8de. Na tej stopnji so bole\xc4\x8dine tako hude, da pes zvija vrat in lahko spi ter j\xc3\xa9 samo z visoko dvignjeno glavo. Bolezen lahko zanesljivo diagnosticiramo le s slikanjem z magnetno resonanco (MRI)._NEWLINE_Druge te\xc5\xbeave vklju\xc4\x8dujejo displazijo kolkov (12,4\xc2\xa0% - 33\xc2\xa0%), izpah poga\xc4\x8dice (20\xc2\xa0%), trombocitopenijo in makrotrombocitopenijo, razli\xc4\x8dne te\xc5\xbeave z o\xc4\x8dmi, kot na primer sindrom suhega o\xc4\x8desa, entropij, distihiaza, distrofija ro\xc5\xbeenice, katarakta in displazija mre\xc5\xbenice._NEWLINE_Pojavlja se tudi sekretorni otitis, ki lahko povzro\xc4\x8da simptome, podobne siringomieliji.'